U sklopu manje studije, prve ovog tipa, znanstvenici su otkrili sićušne čestice plastike u uzorcima stolice ljudi iz raznih dijelova Europe.

"Studija je potvrdila ono u što smo dugo sumnjali - plastika je dospjela i u ljudski organizam", rekao je za dpa voditelj studije dr. Philipp Schwabl s Medicinskog sveučilišta u Beču.

U pilot studiji znanstvenici su od osam odraslih osoba iz Austrije, Britanije, Finske, Italije, Nizozemske, Poljske, Rusije i Japana zatražili da vode dnevnik o tomu što jedu u sedmodnevnom razdoblju te da im na analizu na kraju daju uzorak stolice.

Svi sudionici istraživanje jeli su hranu pakiranu u plastične vrećice, pili su iz plastičnih boca i konzumirali ribu. Nitko od njih nije se deklarirao kao vegetarijanac.

"U laboratoriju smo otkrili devet različitih vrsta plastike veličine od 50 do 500 mikrona", rekla je jedna od znanstvenica Bettina Liebmann.

Otkriveno je najviše polipropilena i PET-a, odnosno polietilen tereftalata.

Dr. Schwabl je kazao da su ista testiranja proveli na životinjama te da je kod njih najveća koncentracija plastike zabilježena u crijevima. Podsjetio je da i najmanje čestice mogu stići do krvotoka, limfnog sustava ili jetre te kazao da može prouzročiti oštećenje crijeva i utjecati na to u kolikoj mjeri tijelo upija hranjive tvari.

"Prvi put imamo konkretan dokaz da je mikroplastika stigla i u ljudski organizam. Moramo provesti daljnja istraživanja kako bismo ustanovili na koji način ona utječe na zdravlje ljudi", kazao je Schwabl.

Mikroplastiku čine sićušni dijelovi plastike, manji od pet milimetara. Formiraju se kad se veći dijelovi plastike razbiju. Završavaju u oceanima i velikim jezerima odakle stižu u prehrambeni lanac.

Ranije su znanstvenici objavili da su sitne čestice plastike otkrili u morskim plodovima, u jastozima, škampima, tuni... te su zaključili da su joj ljudi izloženi najvjerojatnije kroz zagađenu hranu.

Njemački savezni Institut za procjenu rizika u utorak je izvijestio kako je malo vjerojatno da, po dosadašnjim rezultatima istraživanja, unos mikroplastike predstavlja zdravstveni rizik za ljude.